ལན།ཕྱི་གླིང་དུ་མ་སླེབས་པའི་མི་མང་པོ་ཞིག་གི་མཐོང་སྣང་ལ་ཕྱི་རྒྱལ་ལ་སླེབས་དུས་དངུལ་ནི་ཆར་བ་འབབ་པ་བཞིན་ལས་སླ་པོའི་ངང་གསོག་ཐུབ་པར་བསམ་གྱིན་ཡོད།དེ་ནི་ཕྱི་རྒྱལ་དུ་ལོ་རེ་འགར་བསྡད་པའི་མི་རྣམས་རྒྱ་གར་སོགས་ལ་གུང་གསེང་ཡོང་དུས།དེར་བསྡད་ཡུན་གྱི་ཆུ་ཚོད་ནང་དངུལ་ཡོང་ས་དང་འགྲོ་སའི་འཛའ་ལ་ཕབ་ནས་རྒྱས་སྤྲོས་རྒྱས་ལུགས་བྱུང་བའི་སྟབས་ཀྱིས་མི་གཞན་གྱི་སྐབས་ཐོག་གི་བསམ་བློ་ཙམ་རེད།དེ་མ་གཏོགས་ཕྱི་གླིང་དུ་བསྡད་ན་ཚུར་ཡོང་འབབ་དང་ཕར་འགྲོ་སོང་དོ་མཉམ་པ་ལྟ་བུ་ལས་གསོག་སྒྲུབ་ཤུགས་ཆེ་གཏན་ནས་བྱེད་མི་ཐུབ་པ་མ་ཟད།ཁ་ཤས་ཀྱིས་གུང་གསེང་དང་ཕ་ཡུལ་ལ་གཉེན་འཕྲད་དུ་འགྲོ་སྐབས་ཉིན་མཚན་ཁ་སྤྲད་ནས་ལས་ཀ་འཕར་མ་བྱེད་ཀྱི་ཡོད་པ་རེད།སྐད་ཡིག་དང་གོམས་གཤིས་ཆ་ནས་བཤད་ན་དངོས་ནས་བློ་ཕམ་དགོས་པ་རང་རེད།བུ་ཕྲུག་ཚོས་དབྱིན་སྐད་ཤེས་པ་ནི་སློབ་གྲྭ་དང་ཁོར་ཡུག་གི་སྟབས་ཀྱིས་ཀྱང་རེད་ལ།ཕ་མས་སྟངས་འཛིན་མ་བྱས་པ་ལའང་དངོས་ཡོད་ཀྱི་འབྲེལ་བ་འདུག་དེའི་ཕྱིར་བུ་ཕྲུག་སོ་སོས་བོད་སྐད་མ་བརྗེད་པ་བྱ་རྒྱུའི་ཕྱོགས་ལ་གཙོ་བོ་ཕ་མས་འགན་འཁྱེར་ཏེ་ནང་ལ་སླེབས་དུས།བོད་སྐད་བརྒྱབ་བཅུག་པ་དང༌།ཕ་མས་ཀྱང་བུ་ཕྲུག་ལ་བོད་སྐད་བརྒྱབ།དེ་ལ་དམིགས་བསལ་གྱིས་ཆུ་ཚོད་སྤྲད་དེ་ཕ་མས་བུ་ཕྲུག་དང་ལྷན་དུ་བོད་སྐད་བཤད་པའི་ཁོར་ཡུག་ཆུང་ཆུང་དེ་སྣང་ཆུང་མ་བྱས་པར་རྒྱུན་དུ་དམ་འཛིན་བྱ་དགོས།དེ་མིན་ཕ་མས་བུ་ཕྲུག་ཚོར་ཁོར་ཡུག་མ་བསྐྲུན་པ་ཡིན་ན།ཕྱི་ནང་གཉིས་ཀར་དབྱིན་སྐད་བཤད་པའི་ཁོར་ཡུག་ཆགས་པ་རེད།གཞན་བོད་རིགས་སྤྱི་མཐུན་གྱི་ངོས་ནས་ཀྱང་བུ་ཕྲུག་ཚོར་ཐབས་ལམ་འདྲ་མིན་གྱི་སྒོ་ནས་ཆེད་དུ་བོད་སྐད་བཤད་དུ་བཅུག་རྒྱུའི་ཁོར་ཡུག་བསྐྲུན་རྒྱུ་ནི་ཁ་ཚ་དགོས་གཏུགས་ཀྱི་ལས་དོན་གལ་ཆེན་ཞིག་རེད་སྙམ།གང་ཡིན་ཟེར་ན།མི་རིགས་ཤིག་འཆི་གསོན་གྱི་ས་མཚམས་ལྟ་བུ་ལ་སླེབས་འདུག་སྙམ་པའི་ཚོར་བ་བྱུང་གི་འདུག